贈王至道
作者：劉才邵
朝代：宋

paragraphs: 乾坤萍宅水，日月蟻旋磨。
百年能幾何，經眼飛隼過。
志士多苦心，共惜分陰趖。
功名上竹帛，千百中幾箇。
豈堪懷宴坐，偪仄就庸懦。
王郎荆楚秀，俊氣傾四坐。
屹如飽霜鷹，遠意不受挫。
公家老先生，才高膽力大。
生平持正論，終不懲寡和。
延留住江閣，屢見月鏡破。
不將恩奪義，朝夕勤磨磋。
已見器識全，致遠誰能奈。
正如舟楫具，風便即轉柂。
要當度帆力，勢緊須少挅。
行收利涉功，舉酒輙先賀。